Ħarsa ġenerali skont il-qasam ta' politika Fil-pakkett tagħha ta' kull xahar tad-deċiżjonijiet dwar il-ksur, il-Kummissjoni Ewropea (minn hawn 'il quddiem “il-Kummissjoni”) qiegħda tieħu azzjoni legali kontra l-Istati Membri li ma qdewx l-obbligi tagħhom skont id-dritt tal-UE. Dawn id-deċiżjonijiet, li jkopru diversi setturi u oqsma ta' politika tal-UE, għandhom l-għan li jiżguraw l-applikazzjoni kif suppost tad-dritt tal-UE għall-benefiċċju taċ-ċittadini u tan-negozji. Id-deċiżjonijiet ewlenin meħuda mill-Kummissjoni qed jiġu ppreżentati hawn taħt, skont il-qasam ta' politika. Il-Kummissjoni qed tagħlaq ukoll 97 każ fejn l-Istati Membri kkonċernati solvew il-kwistjonijiet mingħajr ma l-Kummissjoni kellha għalfejn tkompli bil-proċediment. Għal iktar informazzjoni dwar il-proċediment ta' ksur tal-UE, ara l-MEMO/12/12 sħiħa. Għal iktar dettalji dwar id-deċiżjonijiet meħuda, ikkonsulta r-reġistru tad-deċiżjonijiet ta' ksur. 1. Ambjent (Għal iktar informazzjoni: Enrico Brivio – tel.: +32 229 56172, Ana Crespo Parrondo – tel.: +32 229 81325) Ittri ta' intimazzjoni: L-iskart: il-Kummissjoni tħeġġeġ lil 9 Stati Membri biex jikkonformaw kompletament mar-regoli tal-UE dwar ir-riċiklaġġ tal-vapuri Illum, il-Kummissjoni ddeċidiet li tiftaħ proċedimenti ta' ksur tal-UE kontra l-Kroazja, Ċipru, il-Ġermanja, il-Greċja, l-Italja, il-Portugall, ir-Rumanija, is-Slovenja u l-Iżvezja fuq l-obbligu tagħhom li jimplimentaw bis-sħiħ il-leġiżlazzjoni Ewropea dwar ir-riċiklaġġ tal-bastimenti (ir-Regolament dwar ir-Riċiklaġġ tal-Bastimenti, ir-Regolament (UE) Nru 1257/2013). Ir-Regolament tal-UE għandu l-għan li jagħmel ir-riċiklaġġ tal-bastimenti aktar ekoloġiku u sikur. L-għan ewlieni tar-Regolament huwa li jiżgura li l-bastimenti taħt l-awtorità tal-UE (dawk li jbaħħru taħt il-bandiera ta' Stat Membru tal-UE) jiġu riċiklati b'mod sikur u sostenibbli. Huwa essenzjali li l-Istati Membri jissodisfaw l-obbligi ewlenin relatati mad-deżinjazzjoni tal-awtoritajiet kompetenti, l-amministrazzjonijiet u l-persuni ta' kuntatt u mal-istabbiliment ta' dispożizzjonijiet tal-liġi nazzjonali relatati mal-infurzar ta' dawn ir-regoli tal-UE u l-penali applikabbli. Dawn l-obbligi kollha kellhom jiġu ssodisfati sal-31 ta' Diċembru 2018, u l-Istati Membri kellhom l-obbligu li jinnotifikaw lill-Kummissjoni dwar id-deżinjazzjonijiet u d-dispożizzjonijiet nazzjonali ta' infurzar rilevanti sal-istess data. Madankollu, sal-lum, dawn l-Istati Membri ma ssodisfawx, jew ma ssodisfawx kompletament, l-obbligi rilevanti tagħhom. Il-Kummissjoni għalhekk qed tibgħat ittri ta' intimazzjoni lil dawn l-Istati Membri kollha. L-Istati Membri kkonċernati issa għandhom xahrejn biex iwieġbu; inkella, il-Kummissjoni tista' tibgħat opinjoni motivata. L-ambjent tal-baħar: il-Kummissjoni tappella lill-PORTUGALL jipproteġi l-ilmijiet tal-baħar tiegħu Il-Kummissjoni Ewropea tħeġġeġ lill-Portugall jikkonforma mal-obbligi ta' rappurtar dwar l-istatus ambjentali tal-ilmijiet tal-baħar skont ir-regoli tal-UE li jistabbilixxu Qafas ta' Strateġija Marina (id-Direttiva 2008/56/KE). Din il-liġi tal-UE tipprovdi qafas komprensiv għall-protezzjoni tal-ibħra u tal-oċeani tal-UE, u tiżgura li r-riżorsi tagħhom jiġu ġestiti b'mod sostenibbli. L-Istati Membri kellhom jirrieżaminaw u jaġġornaw il-valutazzjoni tagħhom tal-istatus ambjentali tal-ilmijiet ikkonċernati, l-impatt ambjentali tal-attivitajiet tal-bniedem, id-determinazzjoni tagħhom ta' status ambjentali tajjeb u l-miri ambjentali tagħhom sal-15 ta' Ottubru 2018. Il-Portugall naqas milli jippreżenta rapporti lill-Kummissjoni sal-iskadenza mogħtija. B'riżultat ta' dan, illum, il-Kummissjoni ddeċidiet li tibgħat ittra ta' intimazzjoni lill-Portugall. Issa l-awtoritajiet Portugiżi għandhom xahrejn biex iwieġbu; inkella, il-Kummissjoni tista' tibgħat opinjoni motivata. 2. Is-Suq Intern, l-Industrija, l-Imprenditorija u l-SMEs (Għal iktar informazzjoni: Lucia Caudet – tel.: +32 229 56182, Victoria von Hammerstein-Gesmold - tel.: +32 229 55040) Ittri ta' intimazzjoni: Is-Suq Uniku: il-Kummissjoni tappella lit-28 Stati Membri biex jikkonformaw mar-regoli tal-UE dwar is-servizzi Illum, il-Kummissjoni Ewropea ddeċidiet li tibgħat ittri ta' intimazzjoni lil kull wieħed mit-28 Stat Membru, fejn talbithom itejbu l-punti ta' kuntatt uniku (PSC) tagħhom u jipprovdu punti uniċi ta' servizz faċli għall-utent lill-fornituri ta' servizzi u lill-professjonisti. Il-punti ta' kuntatt uniku jikkontribwixxu għal Suq Uniku modern għan-negozji, li jeħtieġ li jkollhom aċċess faċli għall-informazzjoni li jkollhom bżonn u jeħtieġ li jkunu jistgħu jikkompletaw il-proċeduri amministrattivi online. F'konformità mad-Direttiva dwar is-Servizzi (id-Direttiva 2006/123/KE), l-Istati Membri jridu jistabbilixxu l-PSCs biex jgħinu lill-fornituri tas-servizzi u lill-professjonisti jegħlbu l-ostakli amministrattivi fl-aċċess għall-attività tas-servizzi. Dawn il-PSCs huma importanti ħafna għall-moviment liberu tas-servizzi fis-Suq Uniku. Fl-ittri ta' intimazzjoni, il-Kummissjoni tindika n-nuqqasijiet f'kif it-28 Stat Membru implimentaw ir-rekwiżiti għall-PDCs kif tistabbilixxi id-Direttiva dwar is-Servizzi u r-Rikonoxximent tal-Kwalifiki Professjonali (id-Direttiva 2005/36/KE, kif emendata mid-Direttiva 2013/55/UE). L-ittri jindirizzaw kwistjonijiet dwar id-disponibbiltà u l-kwalità online ta' informazzjoni dwar ir-rekwiżiti u l-proċedimenti rilevanti għall-fornituri ta' servizzi u l-professjonisti li jridu jagħmlu użu mid-drittijiet tagħhom tas-Suq Uniku. L-ittri jkopru wkoll tħassib dwar l-aċċess għal u t-tlestija ta' proċedimenti online permezz tal-PSCs, inkluż għall-utenti transfruntiera. Huwa għalhekk li l-konformità mar-Regolament tal-UE dwar l-identifikazzjoni elettronika (910/2014) hija importanti wkoll. L-Istati Membri għandhom xahrejn biex iwieġbu għall-argumenti li qajmet il-Kummissjoni. Inkella, il-Kummissjoni tista' tiddeċiedi li tibgħat opinjoni motivata. Fatturazzjoni elettronika: Il-Kummissjoni tistieden lil 12-il Stat Membru jittrasponu regoli ġodda Fil-21 ta' Mejju 2019, il-Kummissjoni ddeċidiet li tibgħat ittra ta' intimazzjoni lil 12-il Stat Membru (Ċipru, il-Finlandja, Franza, il-Greċja, l-Ungerija, l-Irlanda, il-Litwanja, il-Lussemburgu, ir-Rumanija, is-Slovakkja, is-Slovenja u Spanja) li għadhom ma ttrasponewx ir-regoli tal-UE dwar il-fatturazzjoni elettronika fl-akkwist pubbliku (id-Direttiva 2014/55/UE) jew li għadhom ma implimentawx l-istandard Ewropew tal-Fatturazzjoni elettronika. Sas-17 ta' April 2019, l-awtoritajiet pubbliċi involuti fl-akkwist pubbliku fl-UE kellhom jikkonformaw mal-istandard Ewropew dwar il-Fatturazzjoni elettronika u kellhom ikunu kapaċi jirċievu u jipproċessaw fatturi elettroniċi skont il-każ. L-istandard tal-UE jgħin biex jiġi żgurat l-ipproċessar f'waqtu u awtomatiku ta' fatturi elettroniċi u pagamenti tal-kumpaniji, jagħmilha aktar faċli biex il-kumpaniji jimmaniġġjaw il-kuntratti tagħhom fi kwalunkwe Stat Membru, u jagħmel l-akkwist pubbliku aktar attraenti għan-negozji. Biex tgħin lill-Istati Membri fl-implimentazzjoni tal-istandard il-ġdid, il-Kummissjoni investiet aktar minn EUR 33 miljun f'finanzjament ta' għotjiet biex tappoġġa l-użu ta' soluzzjonijiet innovattivi tal-Fatturazzjoni elettronika, bħal awtomazzjoni minn tarf sa tarf, ir-robotika u l-użu ta' intelliġenza artifiċjali, inkluż permezz tal-Faċilità Nikkollegaw l-Ewropa (CEF) dwar il-Blokk ta' Tiswir tal-Fatturazzjoni Elettronika. It-12-il Stat Membru issa għandhom xahrejn biex jirrispondu għall-argumenti mressqa mill-Kummissjoni; inkella, il-Kummissjoni tista' tiddeċiedi li tibagħtilhom opinjoni motivata. Sadanittant, il-Kummissjoni tinsab lesta li tkompli tgħin lill-Istati Membri f'dan il-proċess. Għeluq L-akkwist pubbliku fil-qasam tad-difiża: Il-Kummissjoni tagħlaq każ kontra l-ITALJA Illum, il-Kummissjoni ddeċidiet li tagħlaq il-każ ta' ksur kontra l-Italja rigward l-applikazzjoni tagħha tar-regoli tal-UE dwar l-akkwist pubbliku fil-qasam tad-difiża (id-Direttiva 2009/81/KE). Il-Kummissjoni fetħet il-proċedimenti ta' ksur f'Jannar 2018 b'ittra ta' intimazzjoni. Fl-ittra, il-Kummissjoni esprimiet it-tħassib tagħha dwar l-għoti dirett ta' għadd ta' kuntratti tad-difiża, li l-Kummissjoni qieset li jikser ir-regoli tal-UE dwar l-akkwist pubbliku tad-difiża. Wara djalogu kostruttiv bejn il-Kummissjoni u l-awtoritajiet Taljani, kif ukoll il-miżuri meħuda u l-kjarifiki pprovduti mill-Italja, il-Kummissjoni ddeċidiet li tagħlaq il-każ. 3. It-Tassazzjoni u l-Unjoni Doganali (Għal iktar informazzjoni: Vanessa Mock – tel.: +32 229 56194, Patrick Mc Cullough – tel.: +32 229 87183) Tressiq quddiem il-Qorti tal-Ġustizzja tal-Unjoni Ewropea Tassazzjoni: Il-Kummissjoni tressaq lill-AWSTRIJA quddiem il-Qorti minħabba li naqset milli tallinja mar-regoli tal-UE dwar il-VAT għall-aġenti tal-ivvjaġġar Illum il-Kummissjoni ddeċidiet li tressaq lill-Awstrija quddiem il-Qorti tal-Ġustizzja tal-UE talli ma applikatx b'mod korrett ir-regoli speċjali dwar il-VAT għall-aġenti tal-ivvjaġġar. L-iskema speċjali tal-VAT għall-aġenti tal-ivvjaġġar tfisser li l-VAT għandha tiġi applikata biss fuq il-marġnijiet li jsiru mill-bejgħ ta' servizzi tal-ivvjaġġar lill-konsumaturi. Madankollu, min-naħa l-oħra, l-aġenti tal-ivvjaġġar ma jistgħux inaqqsu l-VAT li jħallsu filwaqt li jixtru servizzi mingħand negozji oħra. L-Awstrija ma tapplikax din ir-regola b'mod korrett, għaliex attwalment teskludi s-servizzi tal-ivvjaġġar mibjugħa lil negozji oħra mill-iskema. Tali esklużjoni mhijiex permessa skont ir-regoli attwali tal-UE, u tista' twassal għal distorsjoni tal-kompetizzjoni. L-Awstrija tikser ukoll din id-dispożizzjoni (id-Direttiva tal-VAT, id-Direttiva tal-Kunsill 2006/112/KE) billi tikkalkula l-VAT li trid titħallas minn aġenti tal-ivvjaġġar fuq fatturat globali f'perjodu tat-taxxa. Il-każistika tal-UE (Il-Kummissjoni vs Spanja, kawża C-189/11) tiddikjara b'mod ċar li l-ammont taxxabbli jrid jiġi definit għal kull bejgħ individwali, u mhux ikkalkulat fuq il-bażi ta' grupp ta' bejgħ. Għal iktar informazzjoni, jekk jogħġbok irreferi għall-verżjoni sħiħa tal-istqarrija għall-istampa. Tassazzjoni: Il-Kummissjoni tressaq lil SPANJA quddiem il-Qorti tal-Ġustizzja talli imponiet sanzjonijiet sproporzjonati għal nuqqas ta' rapportar ta' assi miżmuma barra mill-pajjiż Illum il-Kummissjoni ddeċidiet li tressaq lil Spanja quddiem il-Qorti tal-Ġustizzja tal-UE talli imponiet penali sproporzjonati fuq il-kontribwenti Spanjoli għan-nuqqas ta' rapportar ta' assi miżmuma fi Stati oħra tal-UE u taż-ŻEE (“Modelo 720”). Attwalment, Spanja tirrikjedi li l-kontribwenti residenti jissottomettu informazzjoni dwar l-assi li għandhom barra mill-pajjiż. Dawn jinkludu proprjetajiet, kontijiet bankarji u assi finanzjarji. In-nuqqas ta' sottomissjoni ta' din l-informazzjoni fil-ħin u bis-sħiħ huwa soġġett għal sanzjonijiet li huma ogħla minn dawk għal ksur simili f'sitwazzjoni purament nazzjonali, u li saħansitra jistgħu jaqbżu l-valur tal-assi miżmuma barra mill-pajjiż. Il-Kummissjoni tqis li tali sanzjonijiet għal konformità skorretta jew tardiva ma' dan l-obbligu ta' informazzjoni leġittima huma sproporzjonati u diskriminatorji. Jistgħu jiskoraġġixxu lin-negozji u lill-individwi privati milli jinvestu jew jiċċaqilqu b'mod transkonfinali fis-Suq Uniku. Tali dispożizzjonijiet huma konsegwentement f'kunflitt mal-libertajiet fundamentali fl-UE, bħall-moviment liberu tal-persuni, il-moviment liberu tal-ħaddiema, il-libertà tal-istabbiliment, il-libertà li jiġu pprovduti servizzi u l-moviment liberu tal-kapital. Għal iktar informazzjoni, jekk jogħġbok irreferi għall-verżjoni sħiħa tal-istqarrija għall-istampa. Opinjonijiet motivati: Tassazzjoni: Il-Kummissjoni titlob lill-POLONJA tallinja mar-regoli tal-UE l-prattiki nazzjonali tagħha dwar l-eżenzjonijiet għall-alkoħol importat użat fil-produzzjoni tal-mediċini Illum il-Kummissjoni ddeċidiet li tibgħat opinjoni motivata lill-Polonja talli ma tippermettix lill-importaturi tal-alkoħol li jintuża għall-mediċini jagħmlu użu minn eżenzjoni obbligatorja mid-dazju tas-sisa, f'każ li ma jagħżlux l-arranġament ta' sospensjoni tad-dazju. Ir-regoli Pollakki attwali ma jagħtux lok għall-ħlas lura tad-dazju tas-sisa mħallas fuq l-importazzjoni ta' alkoħol etiliku li jintuża għall-produzzjoni ta' mediċini wara li jkun tħallas id-dazju. Din il-prattika tmur kontra d-dispożizzjonijiet tal-liġi tal-UE dwar l-armonizzazzjoni tal-istrutturi tat-taxxi tas-sisa fuq l-alkoħol u x-xorb alkoħoliku u l-prinċipju tal-proporzjonalità (id-Direttiva tal-Kunsill 92/83/KEE). Jekk il-Polonja ma tiħux azzjoni fix-xahrejn li ġejjin, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE. Tassazzjoni: il-Kummissjoni tħeġġeġ lill-UNGERIJA tallinja r-rati tat-taxxa fuq is-sigaretti mal-livell limitu minimu tal-UE Illum il-Kummissjoni Ewropea ddeċidiet li tibgħat opinjoni motivata lill-Ungerija minħabba li naqset milli tilħaq il-limitu minimu tal-UE għad-dazju tas-sisa fuq is-sigaretti stabbilit mir-regoli tal-UE dwar it-tabakk manifatturat (id-Direttiva tal-Kunsill 2011/64/UE). Ir-regoli attwali, li għandhom l-għan li jiżguraw il-funzjonament tajjeb tas-suq intern u livell għoli ta' protezzjoni għas-saħħa tal-bniedem, jirrikjedu li l-Istati Membri jimponu dazju tas-sisa fuq sigaretti ta' mill-inqas 60 % tal-prezz medju ppeżat tas-sigaretti bl-imnut applikabbli. L-Ungerija ngħatat perjodu tranżitorju twil sal-31 ta' Diċembru 2017 sabiex iżżid b'mod gradwali d-dazju tas-sisa fuq is-sigaretti u tilħaq il-limitu minimu meħtieġ. Sal-lum, id-dazju tas-sisa applikat mill-Ungerija għadu taħt dak il-livell limitu, li jiġġenera distorsjonijiet tal-kompetizzjoni ma' Stati Membri oħra u jmur kontra l-politika tal-UE dwar il-protezzjoni tas-saħħa. Jekk l-Ungerija ma tiħux azzjoni fix-xahrejn li ġejjin, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE. Ittri ta' intimazzjoni: Tassazzjoni: Il-Kummissjoni titlob lil ĊIPRU biex jemenda r-regoli tiegħu dwar il-karozzi importati Il-Kummissjoni ddeċidiet li tibgħat ittra ta' intimazzjoni lil Ċipru għall-immobilizzazzjoni tal-vetturi bil-mutur. Il-liġi Ċiprijotta tipprevedi immobilizzazzjoni fuq il-post ta' vetturi bil-mutur mingħajr ebda twissija minn qabel meta ma jkunx hemm konformità mar-regoli tal-importazzjoni u tar-reġistrazzjoni temporanji. F'ċerti każijiet jistgħu jiġu imposti wkoll multi amministrattivi, li jistgħu jaqbżu l-valur tal-vettura nnifisha. L-Istati Membri huma meħtieġa jikkonformaw mal-liġi tal-UE u l-prinċipji ġenerali tagħha, inkluż il-prinċipju tal-proporzjonalità, filwaqt li l-Qorti Ewropea tal-Ġustizzja tal-UE ripetutament iddeċidiet li miżuri amministrattivi jew penali m'għandhomx imorru lil hinn minn dak li huwa strettament meħtieġ u jkunu konformi mal-libertajiet imnaqqxa fl-Artikolu 45 tat-Trattat dwar il-Funzjonament tal-UE (TFUE). Jekk Ċipru ma jiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Ċiprijotti. It-tassazzjoni fuq il-karozzi: Il-Kummissjoni titlob lil MALTA biex tibdel il-leġiżlazzjoni tagħha dwar it-taxxa taċ-ċirkolazzjoni annwali għall-karozzi Il-Kummissjoni ddeċidiet li tibgħat ittra ta' intimazzjoni lil Malta fejn talbitha temenda r-regoli tagħha dwar it-tassazzjoni fuq il-karozzi. Skont il-leġiżlazzjoni Maltija attwali, il-karozzi rreġistrati f'Malta wara l-1 ta' Jannar 2009 u importati minn Stati Membri oħra huma intaxxati ħafna aktar minn karozzi simili rreġistrati f'Malta qabel dik id-data, anki meta karozza importata tkun diġà ġiet irreġistrata fi Stat Membru ieħor. Il-Kummissjoni tqis li l-leġiżlazzjoni Maltija mhijiex kompatibbli mal-liġi tal-UE. Skont il-ġurisprudenza (l-Artikolu 110 tat-TFUE) tal-Qorti tal-Ġustizzja tal-UE, isir ksur tal-liġi tal-UE meta t-taxxi tat-triq jiġu kkalkulati skont kriterji differenti li jwasslu biex taxxi ogħla jkunu imposti fuq il-karozzi importati minn Stati Membri oħra meta mqabbla mal-vetturi mhux importati. Issa l-awtoritajiet Maltin għandhom xahrejn biex iwieġbu; inkella, il-Kummissjoni tista' tibgħat opinjoni motivata.